**Број: 49/23**

**Датум: 24.10.2023. године**

**МИНИСТАРСТВО ПРАВДЕ РЕПУБЛИКЕ СРПСКЕ**

Трг Републике Српске 1

78 000 Бања Лука

**Предмет:** Примједбе на Нацрт закона о посебном регистру и јавности рада непрофитних организација

**Уводне напомене**

Путем web странице Владе Републике Српске, информисани смо да је Министарство правде у Влади Републике Српске, са циљем спровођења Закључка Народне скупштине Републике Српске број: 02/1-021-1054/23 од 28. септембра 2023. године, донесеног на Петој редовној сједници, објавило Јавни позив за Јавну расправу *Нацрта закона о посебном регистру и јавности рада непрофитних организација,* у даљем тексту: Нацрт. У складу са наведеним, достављамо примједбе у току рока за јавну расправу предметног Нацрта, и надамо се да ћете исте узети у разматрање и уважити у оном обиму који је у интересу свих грађана Републике Српске. Приликом израде примједби руководили смо се самим текстом Нацрта, Образложењем датим уз текст Нацрта (у даљем тексту: Образложење Нацрта) и Правилима за израду закона и других прописа Републике Српске (Службени гласник Републике Српске, број: 24/2014), (у даљем тексту: Правила).

**Примједбе**

**Уопштене примједбе односе се на неусклађеност Нацрта са Правилима: у погледу основних начела (једнообразности, међусобне усклађености прописа, немогућности уређења материје која је уређена Уставом Републике Српске итд.); Нацрт је у супротности са чланом 21. став 2. Правила којим је прописано да се једним законом не могу уређивати питања која су предмет уређивања другог закона; Казнене одредбе нису усклађене са чланом 27. Правила нити са општим прописима о казненим санкцијама.**

**Прва** **примједба** односи се на непостојање *Објашњења израза и појмова*, како је дефинисано чланом 18. Правила. Наиме, у члану 1. користи се израз „... страни субјекти као агенте страног утицаја“. У српском језику је много приличнији израз „инострани“, ако се мисли на неки субјект/објект, који нема домаће поријекло у ширем смислу. На оправданост ове примједбе упућује и наредни члан, члан 2., у коме се говори о: „.. финансирању из иностранства“. Ради језичке и појмовне одређености, а тиме и бољег разумијевања самих норми, указујемо да је неопходно користити израз „инострани“ умјесто „страни“ јер ова ријеч у нашем језику има шире значење. Имајући у виду наведено, закључујемо да је потребно најприје прецизно дефинисати појмове и изразе који се користе у закону, а онда приступити нормирању предметне материје.

**Друга** **примједба** односи се на сам термин „непрофитна организација“ који није прецизно дефинисан и не постоји у Закону о удружењима и фондацијама. Члан 17. Нацрта реферише се на постојећи Закон о удружењима и фондацијама, а уводи се потпуно нов термин „непрофитне организације“, као шири појам, који није довољно јасно дефинисан. Ако је намјера законодавца да се уведе систем контроле оних правних субјеката који се финансирају из **ино**страних извора (на шта недовољно јасно упућују Члан 1. и Члан 2.. Члан 2. говори о непрофитним организацијама које се финансирају из иностранства, а у Члану 1. говори се o непрофитним организацијама које „финансијски или на други начин помажу“, онда се најприје мора приступити прецизном дефинисању предмета закона.

Овде морамо застати да нагласимо да непрофитне организације, односно удружења и фондације, нису једини субјекти који се могу финансирати из **ино**страних извора и тиме вршити посредни утицај у смислу политичког или јавног интереса.

Ако је намјера да се правни поредак Републике Српске и уопште интегритет институција заштити од утицаја **ино**страних интресних групација, онда систем контроле мора обухватити и остала правна лица, те органе којима су повјерена јавна овлашћења и институције у Републици Српској, као и политичке организације и политичке странке.

Дефиниција непрофитних организација у Члану 2. став (1) је широко постављена и тиме оставља простор за различито тумачење и примјену у пракси.

**Трећа примједба** односи се на Члан 3. којим се непрофитним организацијама, односно удружењима и фондацијама, прописује забрана политичког дјеловања. Та забрана већ постоји у Закону о удружењима и фондацијама Републике Српске, прописана је Чланом 3. и гласи: „Циљеви и дјелатност удружења и фондација не могу укључивати ангажовања у предизборној кампањи политичких странака и кандидата, прикупљање средстава за политичке странке и кандидате и финансирање кандидата, односно политичких странака.“), а која је у Члану 3., став (1) Нацрта проширена и на „спровођење политичке активности ради формирања јавног мњења ради постизања политичких циљева“. Даље, ставом (2) додатно се проширује забрана у смислу забране обављања политичке активности: „Политичка активност означава сваку активност према органима, институцијама или изабраним представницима Републике Српске у институцијама БиХ у смислу формулисања, усвајања или измјене прописа и политике Републике Српске или у смислу политичког и јавног интереса“. Став (2) је директно супротан Уставу Републике Српске и као такав треба бити брисан из текста Нацрта. Из свега наведеног јасно произилази намјера да се непрофитним организацијама, односно удружењима и фондацијама, забрани готово сваки вид јавног дјеловања, а други субјекти који се такође могу финансирати из **ино**страних извора и даље неометано могу обављати политичку дјелатност, односно активност.

Онда се мора поставити питање праве намјере законодавца, која је нарочито нејасна ако узмемо у обзир Поглавље IV Образложења Нацрта у којем је акценат стављен на „област јавности рада непрофитних организација, њихово политичко дјеловање, објављивање финансијских извјештаја, вођење пословних књига као и надзор над законитошћу рада и остале одредбе о раду непрофитних организација“, а не на начин и изворе финансирања, што би било исправно с обзиром на дефиниције непрофитних организација из Члана 1. и Члана 2. Нацрта.

**Четврта примједба** односи се на Члан 4., који дефинише изузетке у смислу политичког дјеловања, те се у смислу овог члана, политичким дјеловањем (не и политичком активношћу), не сматра „дјеловање у области науке, културе, социјалне и здравствене заштите, спорта, заштите потрошача, заштите права националних мањина и лица са инвалидитетом, заштите животне средине, борбе против корупције, филантропије, волонтерства и информисања“. Да ли то практично значи да ће оне непрофитне организације, односно удружења и фондације, које се финансирају из **ино**страних извора, а које су истовремено, у најужем смислу, повезане са најосјетљивијом категоријом нашег друштва (а то су управо малољетна дјеца) и даље моћи да врше утицај у области науке, културе, социјалне и здравствене заштите итд.?

Свједочимо огромном утицају разних невладиних организација у нашем образовном систему, које пропагирају извјесне идеологије које су потпуно супротне како нашем правном, тако и систему вриједности утемељеном на нашој вјери, култури и обичајима. Опет понављамо, подржавамо намјеру законодавца да се утицај **ино**страних интересних групација у нашем друштву стави под контролу, али овај Нацрт, у тренутној формулацији, нажалост, не иде у том смјеру.

**Пета примједба** се односи на то да се сврха Закона о посебном регистру и јавности рада непрофитних организација могла постићи и допуњавањем Главе V Закона о удружењима и фондацијама Републике Српске, којом је регулисан упис у регистар стране и међународне невладине организације. У самом Образложењу Нацрта се наводи да „циљ који се жели постићи доношењем овог Нацрта је повећање транспарентности рада непрофитних организација“, а то је било исправније и једноставније урадити одговарајућим допунама већ постојећег Закона о удружењима и фондацијама. Сматрамо да је постојећим Законом о удружењима и фондацијама солидно уређен систем контроле, с обзиром на подношење годишњих извјештаја о раду и финансијских извјештаја. Такође, постојећи регистар који се води при Министарству управе и локалне самоуправе је јаван и свако лице може имати увид у рад удружења и фондација. Вођење пословних књига раде лиценциране књиговође и такав извјештај се предаје надлежној агенцији на овјеру. Према томе, Образложење Нацрта (поглавље IV – Разлози за доношење закона) не садржи тачне податке јер је политичко дјеловање, подношење финансијских извјештаја, јавност и надзор над законитошћу рада, већ регулисано Законом о удружењима и фондацијама.

**Шеста примједба** односи се на систем контроле непрофитних организација, на изрицање казни и на забрану обављања рада. Сматрамо да је то веома непрецизно формулисано. Нацртом се уводи правна несигурност јер су одређене норме широко постављене и у пракси је могуће различито тумачење и примјена која може довести до дискриминације одређених организација.

Наиме, Закон о удружењима и фондацијама Републике Српске већ прописује да статут и дјеловање удружења и фондација не могу бити супротни уставном поретку нити усмјерени на његово насилно подривање, распиривање националне, расне и вјерске мржње и нетрпељивости или дискриминације забрањене Уставом или законом. Сва удружења и фондације су прошле систем контроле од стране надлежних судова приликом оснивања и већ су уписане у постојећим регистрима који су јавни и воде се при основним судовима и Министарству управе и локалне самоуправе. Такође, удружења и фондације дужни су да подносе годишњи извјештај о раду и финансијски извјештај у складу са законом, другим прописима и статутом. Нацртом се предвиђа достављање финансијског извјештаја два пута годишње, што повећава трошкове и знатно отежава рад удружењима и фондацијама.

У погледу инспекцијског надзора, Нацртом није дефинисано који инспекцијски орган врши редовну годишњу контролу. Такође, прописан је ванредни инспекцијски надзор који „... спроводи се по представкама грађана, правних лица, јавно доступних информација, органа Републике Српске или на захтјев надлежног одбора Народне скупштине Републике Српске.“ То би практично значило да би одређене организације, хипотетички, могле бити под сталном и непрекидном контролом и притиском, с обзиром на то да је дефиниција „представки грађана и јавно доступних информација“ широк појам којим се лако може манипулисати.

Чланом 16.предвиђени су услови за„забрану обављања рада, као и поступак против одговорних лица у складу са Кривичним закоником Републике Српске“*,* гдје је формулација такође непрецизна. Споран је и начин утврђивања конкретних чињеница на којима Министарство правде Републике Српске заснива свој захтјев према суду, ако узмемо у обзир да би се то могло урадити и на основу „јавно доступних информација“ (за које, као што знамо, не значи да су истините самим тим што су јавне а, с обзиром да област рада средстава јавног информисања на подручју Републике Српске и Босне и Херцеговине, у погледу потпуне провјере истинитости чињеница прије њихове објаве, није прецизно уређена). Ова одредба уноси посебну правну несигурност јер се умјесто досадашње праксе, изрицања опомена или евентуалног прекршајног кажњавања (у случају да Пореска управа утврди неправилности у раду), одмах говори о директном покретању поступка за забрану рада. Принцип поступности и сразмјерности у погледу изрицања санкција такође не постоји у овом Нацрту.

**Образложење датих примједби**

Све наведене примједбе истичемо у првом реду због тога што се **ино**страни утицај у нашем друштву не може елиминисати путем ограничења која се једино намећу непрофитним организацијама, односно удружењима и фондацијама.

Непрецизна формулација основних одредби и појмова у Нацрту, оставља простор за различито тумачење и примјену у пракси, што ће имати за посљедицу сталан притисак и дискриминацију појединих непрофитних организација, односно удружења и фондација, без обзира на начин њиховог финансирања.

Одредбе о забрани обављања политичке активности (што ће у пракси значити било какав облик јавног дјеловања) супротне су Уставу Републике Српске, који гарантује партиципацију грађана у вршењу власти, јавних овлашћења и раду органа власти Републике Српске.

Одредбе о забрани рада противне су основним принципима на којима почива правни систем Републике Српске, јер се без јасно одређених критеријума, супротно принципима поступности, сразмјерности, законитости приступа забрани рада и дјеловања, без могућности жалбе и без јасно утврђеног поступка утврђивања релевантних околности и чињеница.

**ИМАЈУЋИ У ВИДУ СВЕ НАВЕДЕНО, ПРЕДЛАЖЕМО ДА СЕ ОВАЈ НАЦРТ ПОВУЧЕ ИЗ ДАЉЕ ПРОЦЕДУРЕ, ДА СЕ ЈАВНОСТ РАДА УДРУЖЕЊА И ФОНДАЦИЈА ПРЕЦИЗНИЈЕ УРЕДИ ПОСТОЈЕЋИМ ЗАКОНОМ, А ДА СЕ УТИЦАЈ ИНОСТРАНИХ ИНТЕРЕСНИХ ГРУПАЦИЈА У НАШОЈ ЗЕМЉИ, НА ЈЕДАН КВАЛИТЕТАН НАЧИН, УРЕДИ ПОСЕБНИМ ЗАКОНОМ, КОЈИ ЋЕ ОБУХВАТИТИ СВА ПРАВНА ЛИЦА, ТЕ ОРГАНЕ КОЈИМА СУ ПОВЈЕРЕНА ЈАВНА ОВЛАШЋЕЊА И ИНСТИТУЦИЈЕ У РЕПУБЛИЦИ СРПСКОЈ, КАО И ПОЛИТИЧКЕ ОРГАНИЗАЦИЈЕ И ПОЛИТИЧКЕ СТРАНКЕ, А НАРОЧИТО ДА СЕ ИНОСТРАНИ УТИЦАЈ НА ОБРАЗОВНИ И ЗДРАВСТВЕНИ СИСТЕМ И НАШУ ДЈЕЦУ И ОМЛАДИНУ СТАВИ ПОД ПОТПУНУ КОНТРОЛУ.**

С поштовањем,

**Удружење грађана „Родитељи ЗА права дјеце“**

**Достављено:**

-Наслову;

-Архива.